text: EL PRÒXIM CAP DE SETMANA LES RUTES TURÍSTIQUES ENTRE COMARQUES SERAN A XERESA, XERACO I VILLALONGA | Mancomunitat de La Safor
  EL PRÒXIM CAP DE SETMANA LES RUTES TURÍSTIQUES ENTRE COMARQUES SERAN A XERESA, XERACO I VILLALONGA
  Aquest dissabte, 9 de juny, comença al matí a XERESA: passeig pel nucli històric i arbres monumentals. I a la vesprada a la PLATJA DE XERACO: els encants d'una platja natural (eixida des de l'Oficina de Turisme de la platja).
  El diumenge, 10 de juny, UNA RUTA al matí a VILLALONGA: passeig per Villalonga i visita a la capella de la Mare de Déu de la Font (L'Alfombra del Corpus).
  Totes les rutes comencen a les 10:30h del matí i a les 16:30h de la vesprada des de l'Ajuntament de cada població (excepte Beniarjó i Tavernes de la Valldigna), segons el programa establit.
  Les inscripcions es faran fins al dijous anterior a la ruta en línia (on line), a través del formulari que podran trobar a la pàgina web de les respectives mancomunitats.
  Dissabte, 9 de juny (2 rutes: matí i vesprada)
  MATÍ: Xeresa
  VESPRADA: Platja de Xeraco
  MATÍ: Xeresa: Passeig pel nucli històric i arbres monumentals.
  Farem un agradable passeig per Xeresa. Visitarem els carrers més antics, alguns d'ells de formes irregulars i prou estrets, et faran pensar en una herència àrab. La resta són més amples.
  Descobriràs edificis i construccions que formen part del nostre passat, són el nostre present i no podem deixar que caiguen en l'oblit: la Font de la Pila, el Castell, l'Ermita, el Llavador, el Calvari, l'Església i el Campanar, i l'Antiga Entrada del Fossar.
  En el nostre recorregut podrem veure arbres. Els arbres simbolitzen la vida, però a vegades passen desapercebuts per als vianants, però aquests tenen l'estima de tot el veïnat del poble.
  • Arbreda del Parc de les Oliveres: formada per unes 38 oliveres (alguna d'elles és mil•lenària, altres tenen més de 300 anys) i 3 garrofers.
  • El garrofer de Sant Antoni. Es troba darrere de la Font de la Pila, és un garrofer centenari.
  • Els xiprers, els roures gal•lers i el Calvari.
  • Qui no ha buscat l'ombra del plàtan que es troba davant de l'Arcada del Fossar?
  • Veurem fantàstiques carrasques al Parc de les Eres.
  VESPRADA: Platja de Xeraco: Els encants d'una platja natural
  (Eixida des de l'Oficina de Turisme de la platja a les 16:30 hores)
  Recepció al Punt Infoturist de la Platja de Xeraco. Breu passeig per la passarel•la de fusta i explicació de les tasques de conservació de La Mota (accident natural que defineix pròpiament la ZEC "DUNES DE LA SAFOR"). Visita al punt accessible i apropament a l'urbanisme característic d'una platja natural com la de Xeraco. Passejada per l'avinguda Borrons, visitant l'antic quarter de carabiners fins a la desembocadura del riu Vaca, on es pot contemplar l'ecosistema dunar en el seu màxim esplendor. En aquest paratge, lloc d'inici i final del camí Vora Riu (guardonat com a Sender Blau per ADEAC l'any 2017). Es farà una breu explicació del que representa l'àrdua tasca pel manteniment de l'equilibri de l'ecosistema de la marjal amb tota la seua biodiversitat i la necessitat de mantenir aquesta Zona d'Especial Conservació per la Red Natura 2000 i, doblement protegit per la catalogació de LIC i ZETA. Com a indispensable per al manteniment d'una espècie en perill d'extinció com el corriol camanegre. La visita acaba amb un àpat al Centre Cívic, edifici de l'Antic Quarter de Carrabiners i que hui té un ús social.
  Diumenge, 10 de juny (Una ruta: Matí)
  MATÍ: Villalonga
  Matí: Villalonga: Passeig per Villalonga i visita a la capella de la Mare de Déu de la Font (L'Alfombra del Corpus)
  La ruta transcorrerà per l'interior del nucli urbà del municipi, començant a la Casa de la Cultura, seguirà per l'antic barri de Cais, parant en la capelleta de Sant Llorenç i baixant fins al centre per a veure la Font dels Setze Xorros (una de les icones del poble) i l'antic llavador restaurat. A continuació es passejarà pel tradicional barri de l'Alcúdia, en la part més alta del nucli urbà, passant per la seua esglesieta de Sant Josep, per baixar novament al centre pel conegut carrer Fonteta. En l'últim tram, es visitaran l'església i la capella, on es podrà gaudir de la catifa d'arena que s'elabora cada any amb motiu del Corpus Cristi i des d'on es donarà l'opció d'enfilar-se pel calvari cap a l'ermita i acabar la ruta amb les espectaculars vistes de tota la vall de la Safor.